Document ID: /roh_data/filtered/fineweb-2-filterrobots_roh.jsonl.gz/46236

Perquai che betg pli tut ils chantadurs e las chantaduras possian s'engaschar cun persvasiun per la gruppa, ha acavoce annunzià ch'els vegnian a dar il december da quest onn lur ultim concert. Las chantaduras Gaby Degonda ed Agnes Niedermann ensemen cun ils chantadurs André Niedermann, Flavian Gieriet, Adriano Kollegger e Markus Kressig pon mirar enavos sin 20 onns da success sin tribuna.
Il commember Flavian Gieriet ha ditg envers RTR: «Sch'il hobi daventa adina dapli e dapli tar la lavur, sche ston ins sa decider e metter prioritads.» La conclusiun è stada, da schliar il sextet vocal. Tscherts commembers hajan decidì da dar dapli paisa a la vita privata. La gruppa na vegn betg ad exister vinavant, era betg cun novs commembers.
Concert da giubileum è ultim concert
Acavoce ha dà pli che 400 concerts durant sia carriera e publitgà tschintg albums tranter il 2004 ed il 2017. Ultra da quai ha l'ensemble organisà festivals da musica dad a-capella sco era pudì sa preschentar al radio ed a la televisiun tar emetturs regiunals e naziunals.
Quest onn po acavoce festivar ses giubileum da 20 onns. Cun ils concerts da giubileum prenda il sextet vocal pia gist cumià dal public.
RR novitads 06:00